b'\n_START_ARTICLE_\nColquiri\xc3\xafta\n_START_SECTION_\nCaracter\xc3\xadstiques\n_START_PARAGRAPH_\nLa colquiri\xc3\xafta \xc3\xa9s un halur de f\xc3\xb3rmula qu\xc3\xadmica CaLi[AlF\xe2\x82\x86]. Cristal\xc2\xb7litza en el sistema trigonal, en forma de grans an\xc3\xa8drics d\'aproximadament 1 cent\xc3\xadmetre._NEWLINE_Segons la classificaci\xc3\xb3 de Nickel-Strunz, la colquiri\xc3\xafta pertany a "03.CB - Halurs complexos, nesoaluminofluorurs" juntament amb els seg\xc3\xbcents minerals: criolitionita, criolita, elpasolita, simmonsita, weberita, karasugita, usovita, pachnolita, thomsenolita, carlhintze\xc3\xafta i yaroslavita.\n_START_SECTION_\nFormaci\xc3\xb3 i jaciments\n_START_PARAGRAPH_\nEs troba en filons hidrotermals que contenen estany. Sol trobar-se associada a altres minerals com: ralstonita, gearksutita, esfalerita, madocita i pirita. Va ser descoberta l\'any 1980 a la mina Colquiri, a la localitat del mateix nom, a la prov\xc3\xadncia d\'Inquisivi (La Paz, Bol\xc3\xadvia). Tamb\xc3\xa9 ha estat descrita a les pegmatites de Serra Branca (Para\xc3\xadba, Brasil) i als dip\xc3\xb2sits d\'estany i tungst\xc3\xa8 d\'Alyaskitovoye (Sakh\xc3\xa0, R\xc3\xbassia).'